Imtella' Diċembru 3, 2020 28 jum bogħod mill-ħruġ tar-Renju Unit mill-Unjoni Ewropea, il-President tal-Kamra tan-Negozji Żgħar u Medji jemmen li jkun xi jkun l-eżitu bejn iż-żewġ naħat, is-suq Ingliż se jibqa' kompetittiv għal Malta. Min-naħa tiegħu, il-Gvern Malti ħa ħsieb li n-negozji jingħataw it-taħriġ neċessarju bħala parti mill-proċess tranżitorju fl-isfont tar-realtajiet ġodda li se jġib miegħu Brexit. Bi qbil u bla qbil mal-Unjoni Ewropea fl-ewwel ta' Jannar ir-Renju Unit mhux se jibqa' parti minn dan il-blokk ta' pajjiżi. Brexit finalment se jseħħ, anke jekk iktar tard milli kien previst. S'issa l-Unjoni Ewropea għadha qed tinnegozja mal-Gvern Ingliż f'diversi oqsma relevanti għall-pajjiżi membri kollha fosthom kwistjonijiet ta' dwana u kummerċ. Mistoqsi x'se jkunu l-effetti għall-dawk in-negozji Maltin li jiddependu fuq is-suq Ingliż fosthom l-importazzjoni, Paul Abela, President tal-Kamra tan-Negozji Żgħar u Medji qal li jemmen li jiġri x'jiġri r-Renju Unit se jibqa' suq kompettiv għal Malta. "Wieħed għad irid jara. Rigward prezzijiet ghadek ma tafx wiehed x'se jaghmel jiena nassumi li l-Ingilterra se tkun lesta biex tikompeti issa inti għad irridu naraw s'issa din se tidħol f'kompetizzjoni bħal ma hi ċ-Ċina u l-Amerika." Leandro Borg Kap tat-Taqsima fi ħdann il-Ministeru tal-Intern u Affarijiet Ewropej qal ma' TVM li sar ħafna xogħol sabiex negozji jingħataw it-taħriġ neċessarju. "Aħna min-naħa ta' Gvern li qed nagħmlu qed nippruvaw nagħmlu outreach mal-komunità kummerjċali għall kull eventwalita qbil mal-aħħar ta' din is-sena." Is-Segretarju Parlamentari għall-Fondi Ewropej Stefan Zrinzo Azzopardi qal li l-Gvern jinsab lest għal kull xenarju possibli. "Aħna qed naraw li jkun hemm tliet xenarji jew ma jkunx hemm ftehim jew ikun hemm ftehim inkella l-bidu jintlaħaq iktar 'il quddiem għal kull xenarju għandu kull tħejjijiet lesti. Bħal xogħol ta' koordinazzjoni u jkollna tagħrif li jingħata lill-istakeholders kollha." Bħal-lum ġimgħa l-mexxejja Ewropej mistennija jiltaqu biex fost l-oħrajn jiddiskutu Brexit f'laqgħa tal-Kunsill Ewropew.